Hraunpollar byggjast nú upp í Geldingadölum og bresti þeir getur hraunið runnið mjög hratt niður í Nátthaga. Þorvaldur Þórðarson prófessor í eldfjallafræði segir að því sunnar sem hraunpollarnir séu í Geldingadölum þeim mun meiri líkur séu á að hraun flæði út úr Nátthaga. Nátthagi er mjög nálægt Suðurstrandarvegi.
Virkni í óróamæli við Fagradalsfjall hefur minnkað síðasta sólarhring eftir líflega virkni síðustu daga. Óróamælirinn segir ekki alla söguna, segir Þorvaldur Þórðarson eldfjallafræðiprófessor. Hann segi til um yfirborðsvirkni sem hafi nú róast, það er gasútstreymið, en ekki sé hægt að útiloka að enn flæði inn í hraunið eftir innri rásum.
Það er mín tilfinning alla vega að þetta gos hafi alla tilburði að vera í gangi í einhver ár. En maður svo sem veit ekkert fyrir víst hvað það varðar. En það er ekkert sem er að segja okkur það að þetta gos sé að fara að hætta á morgun.
Í dag eru sex mánuðir síðan byrjaði að gjósa við Fagradalsfjall á mjög heppilegum stað með tilliti til innviða því það er fjarri vegum og rafleiðslum. Og margir dalir hafa tekið við hrauninu; Meradalir, Geldingadalir og Nátthagi. Nú er þungamiðjan í Geldingadölum, segir Þorvaldur:
Við sjáum það að það byggjast upp hraunpollar í Geldingadölum og við sáum það náttúrulega bara í síðustu viku á þriðjudaginn að þegar þessir hraunpollar bresta og opnast að þá getur hraunið farið niður, sem sagt áfram, mjög hratt og farið þá mun lengra en undir svona venjulegum kringumstæðum. Því framar sem þeir eru í Geldingadölunum eða sunnar, getum við sagt, því meiri líkur eru á því að þetta hraun fari síðan að fylla verulega inn í Nátthaga og jafnvel að flæða út úr Nátthaganum.